চুল্লাকলিঙ্গ

চুল্লাকলিঙ্গ ছিলেন কলিঙ্গের (ওড়িশা) একজন প্রাচীন রাজপুত্র, যাঁর উল্লেখ চুল্লাকলিঙ্গ জাতক এবং কলিঙ্গবোধি জাতক বৌদ্ধ নথিতে স্পষ্টভাবে পাওয়া গেছে। উভয় জাতকই চুল্লাকলিঙ্গের কাহিনীটি এমনভাবে উল্লেখ করেছেন যে এই ঘটনাগুলি একজন বোধিসত্ত্বের জীবদ্দশায় ঘটেছিল। পরবর্তীতে চুল্লাকলিঙ্গের বংশধর দ্বিতীয় কলিঙ্গের সময়কালে স্বয়ং বুদ্ধ সেই বোধিসত্ত্বকে দর্শন করে থাকতে পারেন। চুল্লাকলিঙ্গ বুদ্ধের জন্মের আগেও বিদ্যমান ছিলেন এবং তাঁর সময়সীমা সতর্কতার সাথে খ্রিস্টপূর্ব ষষ্ঠ শতাব্দীর কাছাকাছি ধরা যেতে পারে, তবে যেহেতু তাঁর সম্পর্কে রেকর্ডগুলি স্বয়ং বুদ্ধের বর্ণনা থেকে পাওয়া যায়, তাই সঠিক তারিখ নির্ধারণ করা কঠিন, যা বুদ্ধের যুগের পূর্ববর্তী সময়ের সাথে ব্যাপকভাবে পরিবর্তিত হতে পারে।   

 চুল্লাকলিঙ্গর জন্ম এবং সিংহাসন ত্যাগ 
চুল্লাকলিঙ্গ এবং তাঁর বড় ভাই মহাকলিঙ্গের জন্ম হয়েছিল প্রথম কলিঙ্গের ঘরে, যিনি সম্ভবত দণ্ডকারণ্য বন রাজ্যের একজন দাস ছিলেন, এবং যার শাসক দণ্ডকী নামে পরিচিত ছিলেন। জাতকরা দণ্ডকের পতন এবং সেটির কলিঙ্গ, অশ্মক এবং বিদর্ভ এই তিন রাজ্যে বিভক্ত হওয়ার কথা বলেন, এই রাজ্যগুলি একে অপরের বিরোধী ছিল। চুল্লাকলিঙ্গের জন্মের পর, ভবিষ্যদ্বাণীকারীরা ভবিষ্যদ্বাণী করেছিলেন যে তাঁর বড় ভাই মহাকলিঙ্গ চক্রবর্তী হবেন এবং চুল্লাকলিঙ্গ একজন তপস্বী হবেন। এই ভবিষ্যদ্বাণী সম্পর্কে অবগত হয়ে, চুল্লাকলিঙ্গ ঈর্ষান্বিত, অহংকারী এবং কুখ্যাত হয়ে ওঠেন। রাজা হওয়ার পর, মহাকলিঙ্গ তাঁর অনুচিত আচরণের কারণে তাঁকে গ্রেপ্তারের নির্দেশ দেন। একজন সভাসদ (কলিঙ্গ ভরদ্বাজ) তাঁকে সে কথা জানানোর পর, চুল্লাকলিঙ্গ হিমালয়ের বন রাজ্য হিমাবতে পালিয়ে যান এবং গ্রেপ্তার হওয়া থেকে রক্ষা পান। সেখানে তিনি একজন তপস্বীর ছদ্মবেশে বসবাস করেন। যাওয়ার আগে তিনি সভাসদকে একটি মোহরযুক্ত আংটি, আচ্ছাদন এবং তরবারি দেখিয়েছিলেন, যাতে পরে একদিন সিংহাসন দাবি করতে তাঁর পুত্র ফিরে এলে সভাসদ তাঁর পুত্রকে শনাক্ত করতে পারেন।

 সাগালা থেকে পলাতক রাজপরিবার এবং চুল্লাকলিঙ্গের বিবাহ 
মাদ্দা রাজ্যের রাজা ও রানি (মাদ্রা) তাঁদের মেয়েকে নিয়ে তাঁদের শহর সাগালা থেকে পালিয়ে গিয়েছিলেন। জাতকদের মতে, ভবিষ্যদ্বাণীকারেরা বলেছিলেন যে তাঁদের মেয়ে ভবিষ্যতে একজন চক্রবর্তীর জন্ম দেবেন। এই কথা ছড়িয়ে পড়লে চারপাশের রাজা ও রাজপুত্রদের মধ্যে হুলুস্থুল পড়ে যায়। প্রত্যেকেই চাইছিলেন সেই কন্যার সাথে বিবাহবন্ধনে আবদ্ধ হতে, যাতে তাঁদের উত্তরসূরি হিসেবে একজন অজেয় ও শক্তিশালী উত্তরাধিকারী পাওয়া যায়। এই প্রতিকূল ঝামেলা এবং একাধিক শক্তিশালী রাজার হস্তক্ষেপের কারণে, মাদ্দার রাজা ও রানি তাঁদের মেয়ের সুরক্ষার জন্য বনে পালিয়ে যান।

একদিন গঙ্গা নদীতে স্নান করার সময়, চুল্লাকলিঙ্গের সঙ্গে বনে রাজকন্যার দেখা হয়ে যায়, রাজকন্যা গান গাইতে গাইতে ফুল তুলছিলেন। একটি ফুল চুল্লাকলিঙ্গের চুলে আটকে যায় এবং রাজকন্যার প্রতি আকৃষ্ট হয়ে তিনি তাঁর সাথে তাঁর পিতামাতার কাছে যান।  রাজা এবং রানির অনুমোদনের পর, চুল্লাকলিঙ্গ রাজকন্যার সাথে বিবাহ বন্ধনে আবদ্ধ হন। তাঁদের ঘরে সৌভাগ্য এবং গুণের শুভ লক্ষণ সহ একটি পুত্রের জন্ম হয় যার নাম রাখা হয় কলিঙ্গ (পরবর্তীকালে দ্বিতীয় কলিঙ্গ নামে পরিচিত)।

 চুল্লাকলিঙ্গের পুত্র কলিঙ্গ দ্বিতীয়ের মুকুট 
দ্বিতীয় কলিঙ্গ তাঁর পিতা এবং মাতামহের কাছ থেকে ভবিষ্যতের রাজার প্রয়োজনীয় সকল কলাকৌশল শিখে বড় হয়েছিলেন। দন্তপুরে মহাকলিঙ্গের মৃত্যুর পর, চুল্লাকলিঙ্গ তাঁর পুত্রকে রাজ্যে যেতে এবং তাঁদের পূর্বপুরুষের সিংহাসন দাবি করতে বলেছিলেন। দ্বিতীয় কলিঙ্গ তাঁর পিতার তিনটি প্রতীক বহন করে কলিঙ্গ ভরদ্বাজের সাথে দেখা করেন, যিনি তাঁকে রাজা হিসেবে অভিষেক করতে সাহায্য করেছিলেন। কলিঙ্গ ভরদ্বাজ রাজাকে দশটি আচার-অনুষ্ঠান শিখিয়েছিলেন যা একজন সার্বজনীন রাজা বা চক্রবর্তীকে পালন করতে হয়।

 উপসংহার 
জাতকগুলিতে বর্ণিত হিসাবে, চুল্লাকলিঙ্গ এবং তাঁর পুত্র দ্বিতীয় কলিঙ্গের কাহিনী বুদ্ধ নিজেই বর্ণনা করেছিলেন। জাতকদের মধ্যে একটির নামকরণ করা হয়েছে "চুল্লাকলিঙ্গ জাতক"। বড় ভাইয়ের হুমকি এবং যৌবনে তাঁর নিজের অবাধ্য আচরণের কারণে চুল্লাকলিঙ্গ কখনও রাজা হতে পারেননি, যদিও তিনি প্রাচীনকালে তাঁর পুত্র দ্বিতীয় কলিঙ্গকে কলিঙ্গ রাজ্যের একজন শক্তিশালী রাজা হওয়ার পথ দেখিয়েছিলেন।

 তথ্যসূত্র 

বিষয়শ্রেণী:ওড়িশার ইতিহাস